**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXIV. 2/LISTOPAD 2018.

UVIJEK JEDNAKO AKTUALNO ZA KATOLIKE

IVAN BLAŽEVIČ: Na putu k preporodu. (Poglavje o duhovnom životu.)

Klin se klinom izbija, pa zato valja da i naša buduća narodna inteligencija zasuče rukave i prihvati se teškog ali plodonosnog posla: gojenja nutarnjeg života, — Duhovni život je nuždan preduvjet za djelovanje laika katolika. Ne može nitko da dade ono, što nema, a osobito ondje, gdje je u opreci gruba realnost s idealnošću, egoistički užitak s nesebičnim požrtvovanjem — a to i jest naš život. Bez utjecanja svrhunaravnog života na pojedinca i na narod nema sretnog rješenja preporodnog problema. Hoće nam se rada u narodu za narod. Prokušani, izvršni narodni vođe vele, da nema napornijeg rada nego je rad za narod. Zar ne će sustati u tom radu onaj, koji nije već u srednjoškolskim klupama naučio pregarati, ne klonuti duhom, biti prijazan i strpljiv? Istom onaj, koji se zadovoljuje s malim, koji nije slavičan i zavidan, koji ne teži za blistavim sjajem — taj će kasnije uspješno raditi. Narodni se pregalac ne smije dati zavesti s pravoga puta prevelikim nasladama, pogotovu mekoputnim, grješnima, što pogoduju pokvarenoj naravi, a razum potamnjuju. On mora imati srce čisto kao kristal, toplo kao zdrava krv. Na njemu je, da se katkada odreče i dopuštenih zabava. Njegov patriotizam i nacionalizam regulira se i temelji na kat. zasadama, i zato je žilav, jak i plodan. Katolički će inteligent živjeti punim vjerskim životom, koji će se onda zrcaliti u obitelji, na ulici, u vršenju njegova zvanja. Istom tako će uz dovoljnu još teoretičnu i praktičnu naobrazbu biti karakter, potpuno izgrađena i kristalizirana jedinica, koji živi unutarnjim i izvanjim životom, spreman, da prođe sve faze svoga zvanja — sin, koji će biti sebi i narodu svome na korist. Svaki pojedini inteligent pozvan je, da održi boj, a polagat će jednom i račun, kako se borio i što je izvojevao. Pitat će ga, je li jakom svojom mišicom plijevio narodnu njivu od drača, je li sadio ljekovito bilje i rodne voćke, gojio ih i zalijevao, ili se možda i sam okužio u boležljivom svjetskom →

**BOŽJA RIJEČ – RIJEČ ŽIVOTA**

 *Dok je on govorio, pozva ga neki farizej k sebi na objed. On uđe i priđe k stolu. Vidjevši to, farizej se začudi što se Isus prije objeda ne opra. 39A Gospodin mu reče: »Da, vi farizeji čistite vanjštinu čaše i zdjele, a nutrina vam je puna grabeža i pakosti. 40Bezumnici! Nije li onaj koji načini vanjštinu načinio i nutrinu? 41Nego, dajte za milostinju ono iznutra i gle — sve vam je čisto.«*

 Lk 11, 37-41

→ zraku pa onda i u drugima ubijao istom nabujali život, zaveo stotine i otišao praznih ruku, da bude suđen za vjekove. Vrlo je česta slika u životu: Mladi ljudi, naobraženi i nadareni, puni reformatorskog duha i dalekosežnih osnova, oduševljeni za vjerske i domovinske ideale kreću u boj — u dnevni život. Izdrže borbu za prvih godina, dok traje onaj prvi mladenački žar, ono vruće neprekaljeno, više čuvstveno oduševljenje — no domala zbog pomanjkanja jakih unutarnjih motiva napuste ofenzivu; njihova borba poprimi defenzivni karakter, pa pomalo u neradu i nebrizi zakržljaju i propadaju za narod i njegove svetinje. Rijetki su, koji se održe i ustraju. Cijeli je naime vanjski rad uvjetovan i izljev je nutarnjeg života pojedinca. Što je bujniji nutarnji život, to će biti i vanjski rad, ako i ne opsežniji, a ono sigurno dublji. Hoćemo li da ocijenimo nečije javno djelovanje, valja da promatramo i njegovo nutarnje raspoloženje — život duševni. Stoje li velika vanjska djela bez jednako velikog nutarnjeg života, ta ona djela nijesu velika eminentno njegovom zaslugom, nego su produkt i drugih važnih većinom vanjskih faktora. Povijest nam prstom upire na mnoge tobožnje velikane. U nas ne smije biti polutanstva, jer je to loša građa. »Stoga se i priprava za kršćanski rad na polju javnoga života sastoji poglavito u tom, da se mladi čovjek sve više utvrđuje u kršćanskom mišljenju i življenju, sve dok ne postane štono riječ: »cijeli čovjek« t. j. čelik-značaj. Svako polutanstvo — bilo u načelu, bilo u životu — cjepka čovjeka: polutan će lutati između istine i neistine, između Boga i svijeta, kršćanstva i liberalizma, te će već radi toga biti nesposoban za svaku radikalnu preporodnu akciju.« (Mahnič: U uvodu »Excelsioru«.) ZORA, Glasilo katoliškega jugoslovanskega dijaštva, XXI, br. 1., 2., Ljubljana, 1918./19.

**PRONAĐI SVOJ LIJEK**

 *Ako ne težite za krepostima i ne prakticirate ih, nikada nećete biti drugo doli patuljci*.

 sv. Terezija Avilska

**POZIV NA TRIBINU**

**TEMA:**. **ZDRAVLJE I OKOLIŠ – BIORAZNOLIKOST I GMO U SVJETLU ENCIKLIKE "LAUDATO SI“**

**PREDAVAČ:**  **dr. sc. VALERIJA VRČEK**

**ČETVRTAK, 18. listopada 2018. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**Misli o unutarnjem životu**

Svi koji teže savršenstvu, dolaze do vrhunca tek kad više ne traže vlastiti napredak, nego jedino Boga. Tako da žive skroz iz ljubavi. Oni sliče leptiru, koji nakon učinjenog posla *ispuže* iz čahure. Francisco de Osuna

Usmjeri si pogled ka unutra i promatraj sebe sama, svoju unutrašnjost, a ne usuđuj se osuđivati što drugi rade. Toma Kempenac

Ne zamaraj se stvarima koje stvaraju zabrinutost, nemir i tjeskobu. Potrebno je samo jedno: uzdići duh i voljeti Boga. Sv. Padre Pio

**OBAVIJEST**

Ravnateljstvo Društva planira do početka prosinca ove godine objaviti
monografiju o našem Društvu povodom 25. godišnjice osnutka. Stoga pozivamo
sve vas koji ste voljni, da nam se pridružite svojim prilozima. Isto tako,
ako imate neki tekst ili fotografiju vezanu uz Društvo, pošaljite ih na mail adresu: [ruzica.ivankovic@gmail.com](https://freemail.net.hr/main.php#composeto)

Ujedno svi koji su spremni pročitati tekst prije slanja u tisak, neka se također prijave. Unaprijed vam svima zahvaljujemo i srdačno pozdravljamo,

 Ravnateljstvo HKDPD-a

Sjeme

Sjeme sićušno, sjeme krupnije

Svejedno. Plodonosno je…

Ali tek kad prestane

živjeti!

Dobrotom s visine darovano

Gdje pada ako strada?

Gdje pada ako daruje

 život stablu

i smisao travi?

A sjeme Riječi

Može zvoniti, kliktati

grmjeti

a može se i ugušiti

njegovo gromko

suglasje

Ili možda tiho

milozvučje?

 Vlasta Molinar (iz zbirke pjesama *Zapjevaj, Gospodaru*)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr